Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2022-09-20):
Ďakujem, pán predsedajúci. Vážené panie poslankyne, vážení páni poslanci, na rokovanie Národnej rady Slovenskej republiky predkladám vládny návrh zákona, ktorým sa mení a dopĺňa zákon č. 305/2013 o elektronickej podobe výkonu pôsobnosti orgánov verejnej moci a o zmene a doplnení niektorých zákonov, tzv. zákon o e-Governmente, a návrh zákona bol vypracovaný na základe legislatívneho plánu, legislatívnych úloh vlády Slovenskej republiky. Cieľom predkladaného návrhu je predovšetkým zefektívniť elektronickú úradnú komunikáciu z pohľadu orgánu verejnej moci, revidovať dnes už používané nástroje a inštitúty elektronizácie a zároveň vyhovieť viacerým požiadavkám na úpravy vyplývajúce z aplikačnej praxe. Návrh zákona obsahovo smeruje najmä do oblasti elektronických schránok, autorizácie, autentifikácie, zaručenej konverzie integrovaných obslužných miest a oblastí vládneho cloudu. V zásade keby som to mala povedať jedným slovom, zefektívňujeme, zjednodušujeme a robíme a debyrokratizujeme týmto zákonom. Čo sa týka práce s elektronickou schránkou, zjednodušujeme ju tak pre verejnú moc, ako aj pre podnikateľov, napríklad navrhujeme, aby štátne orgány alebo obce mali len jednu schránku. Dnes majú zriadené viacero schránok, majú zriadené napríklad dve schránky, keďže sú aj právnickými osobami a pri akomkoľvek úkone musia preklikávať medzi jednotlivými schránkami. Ide o síce malé zjednodušenie, ale toto zjednodušenie bude, výrazne uľahčí administratívu pri prijímaní, podaní a zároveň po ňom volali aj obce. V prípade živnostníkov navrhujeme automaticky deaktivovať schránku, ak skončia svoju činnosť, čiže odbremení ich to od administratívy, nemusia to robiť oni, spravíme to automaticky za nich. Takisto zjednodušujeme pravidlá pre verejnú moc pri prijímaní podaní, ako aj pri vyhotovovaní rozhodnutí, to znamená, že orgány si budú môcť na svojich portáloch zaviesť jednoduchšie spôsoby elektronického podpisovania, kde je to pre ich agendu vhodné. Ušetrí to finančné prostriedky na ich strane, ale zároveň to pomôže občanom a podnikateľom, ktorí budú môcť jednoduchším spôsobom elektronicky podpisovať aj cez mobilné zariadenia. Toto je taký krok, keď hovoríme o Slovensku v mobile, o autorizácii klikom, tento zákon je k tomu, je k tomu prvým krokom. Kde to je možné, zjednoduší sa podávanie podaní, priblíži sa dnes k bežnému spôsobu komunikácie cez mobil. Pri vyhotovovaní rozhodnutí sa dnes používajú povinne elektronické formuláre, tento spôsob je síce vhodný pre ďalšie strojové spracovanie údajov, ale je náročný na prácu a financie a v mnohých prípadoch neumožňuje použitie špeciálnych objektov, ako sú napríklad tabuľky, grafy alebo obrázky. Preto navrhujeme dať verejnej moci možnosť rozhodnúť sa, kde majú formuláre zmysel a kde nie a následne vyhotovovať rozhodnutia aj bez použitia formulár, doteraz to nebolo možné. Úradníci tak môžu pracovať v programoch, na ktoré sú bežne zvyknutí, ušetria sa finančné prostriedky, čas, občanovi bude rozhodnutie doručované napríklad vo formáte pdf, s ktorým vie bežne pracovať, a to aj v mobilnom prostredí, čo je veľmi dôležité, keďže prechádzame na Slovensko v mobile, čiže štát v mobile. Posilnenie mobilnej komunikácie a nových technických zmien prinesú aj zmeny v autentifikácii, teda v overovaní totožnosti v elektronickom svete. Medzi povinne podporované nástroje na autentifikáciu budú patriť len doklady, ako aj podobné prostriedky z iných členských krajín Európskej únie. Okrem nich bude možné použiť akékoľvek iné riešenie, ktoré spĺňa technické a bezpečnostné podmienky, a navrhujeme teda zaviesť režim, v ktorom umožníme verejnej moci používať moderné, najmä mobilné spôsoby overovania identity, ktoré sú známe zo súkromných sektorov, napríklad poznáte ich pri komunikácii s bankami. Výrazne to napomôže rozvoju mobilných platforiem komunikácie, pričom štát bude len kontrolovať, či daný nástroj je bezpečný a bude ich evidovať, a preto aj všetky spôsoby overenia totožnosti nebudú vyžadovať zmeny zákona, ale len absolvovanie posúdenia zo strany ministerstva investícií, regionálneho rozvoja a informatizácie. Takisto navrhujeme aj zmeny, ktoré budú šetriť finančné prostriedky na strane štátu a zároveň neznížia dostupnosť obľúbených služieb. Takou je napríklad zrušenie integrovaného obslužného miesta, kde ušetríme zhruba pol milióna eur ročne, ktoré sme museli vynakladať na prevádzku centrálneho systému, pričom dopyt po asistovanej komunikácii, na ktorú bol systém primárne určený, bol úplne minimálny. Naďalej bude zachovaná využívaná možnosť vydávania odpisov a výpisov a vykonávania zaručenej konverzie, tieto služby si totiž nevyžadujú existenciu centrálneho systému a takýmto prístupom chceme ísť aj v budúcnosti, čiže pravidelne revidovať využívanie existujúcich systémov, udržiavať len tie, ktoré spĺňajú reálne hodnotu za peniaze. Čiže neudržiavať systémy, ktoré v zásade neponúkajú za peniaze hodnotu. V neposlednom rade upravujeme podmienky vykonávania zaručenej konverzie, vytváranie právne použiteľných kópií listín do elektronickej podoby a naopak. To znamená, že zjednodušujeme výkon na strane tých, ktorí konverziu robia, odpadne im povinnosť viesť lokálne evidencie či komplikovane elektronicky podpisovať záznamy o konverzii. Poskytneme im nástroj na ukladanie záznamov priamo do existujúcej štátnej evidencie, kde si ich ktokoľvek bude môcť overiť online, ak bude konvertovaný dokument používať. To povedie aj k posilneniu dôveryhodnosti takýchto kópii. Zároveň rozširujeme okruh osôb, ktoré konverziu môžu vykonávať, a to je dôležité, rozširujeme ich o banky. Banky budú môcť konverziu vykonávať ako doplnkovú činnosť pre vlastné potreby a pre svojich klientov. To znamená, že ak v praxi bude potrebné vytvoriť elektronickú podobu listiny, napríklad pri poskytovaní hypoték, banka ju bude môcť vykonať sama a klient nemusí ísť osobitne na poštu alebo nemusí ísť k notárovi. Čiže výrazné zjednodušenie pre občana. Pri príprave novely zákona o e-Governmente sme úzko spolupracovali so všetkými relevantnými zástupcami užívateľov štátnych elektronických služieb, so starostami, s primátormi, bankovým sektorom, pracovnými skupinami aj IT komunitou, ako to robíme pri každej, pri každej zmene v IT, ktorú navrhujeme. Predložený návrh zákona vláda schválila na svojom 26. rokovaní v máji 2022, prešiel výbormi, je v súlade s ústavou, má negatívne vplyvy na rozpočet verejnej správy, pozitívne vplyvy na podnikateľské prostredie, pozitívne, negatívne vplyvy na informatizáciu a účinnosť zákona sa navrhuje od 1. novembra 2022 okrem ustanovení meniacich a dopĺňajúcich právnu úpravu zaručenej konverzie. Ešte jedna dôležitá vec, odpúšťame poplatok ľuďom, ktorí si budú meniť občianske preukazy. Vážené dámy, vážení páni, som presvedčená, že táto novela zákona o e-Governmente prinesie zmeny v elektronických službách štátu, ktoré musia byť jednoduché, vykonateľné, prívetivé, nemali by byť zdĺhavé, ani neprehľadné, ani komplikované. Ďakujem veľmi pekne a ďakujem za podporu tohto zákona. Ďakujem.